CELEX: 32015D1752
Language: sl
Date: 2015-09-29 00:00:00
Title: Izvedbeni sklep Komisije (EU) 2015/1752 z dne 29. septembra 2015 o spremembi Izvedbenega sklepa 2013/426/EU o ukrepih za preprečevanje vnosa v Unijo virusa afriške prašičje kuge iz nekaterih tretjih držav ali delov ozemlja tretjih držav, v katerih je potrjena prisotnost navedene bolezni, in razveljavitvi Sklepa 2011/78/EU (notificirano pod dokumentarno številko C(2015) 6519) (Besedilo velja za EGP)

1.10.2015   
            
            
               SL
            
            
               Uradni list Evropske unije
            
            
               L 256/17
            
         IZVEDBENI SKLEP KOMISIJE (EU) 2015/1752
   z dne 29. septembra 2015
   o spremembi Izvedbenega sklepa 2013/426/EU o ukrepih za preprečevanje vnosa v Unijo virusa afriške prašičje kuge iz nekaterih tretjih držav ali delov ozemlja tretjih držav, v katerih je potrjena prisotnost navedene bolezni, in razveljavitvi Sklepa 2011/78/EU
   
      
         (notificirano pod dokumentarno številko C(2015) 6519)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1), in zlasti člena 22(6) Direktive,
   ob upoštevanju naslednjega:
   
               (1)
            
            
               Afriška prašičja kuga je zelo nalezljiva in smrtna okužba domačih in divjih prašičev z možnostjo hitrega širjenja, zlasti s proizvodi, pridobljenimi iz okuženih živali in kontaminiranih neživih predmetov.
            
         
               (2)
            
            
               Zaradi razmer glede afriške prašičje kuge v Rusiji in Belorusiji je Komisija sprejela Izvedbeni sklep 2013/426/EU (2) o določitvi ukrepov, ki med drugim predvidevajo ustrezno čiščenje in razkuževanje „vozil za prevoz rejnih živali“, ki so prevažala žive živali in krmo ter vstopajo v Unijo iz navedenih držav.
            
         
               (3)
            
            
               Po nedavnih obvestilih o izbruhih afriške prašičje kuge v Ukrajini bi bilo treba obstoječe ukrepe čiščenja in razkuževanja iz Izvedbenega sklepa 2013/426/EU razširiti tudi na vozila, ki vstopajo v Unijo iz Ukrajine.
            
         
               (4)
            
            
               Seznam tretjih držav in delov ozemlja tretjih držav, v katerih je potrjena prisotnost virusa afriške prašičje kuge, kot je določen v Prilogi I k Izvedbenemu sklepu 2013/426/EU, bi bilo zato treba ustrezno spremeniti.
            
         
               (5)
            
            
               Izvedbeni sklep 2013/426/EU se uporablja do 31. decembra 2015. Zaradi neugodnega stanja v zvezi z afriško prašičjo kugo v sosedskih državah Unije ter ob upoštevanju epidemiologije afriške prašičje kuge in ukrepov, ki se uporabljajo v Uniji v zvezi z navedeno boleznijo, je primerno to obdobje podaljšati do 31. decembra 2019.
            
         
               (6)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   V Prilogi I k Izvedbenemu sklepu 2013/426/EU se za besedo „Rusija“ doda beseda „Ukrajina“.
   Člen 2
   Člen 4a Izvedbenega sklepa 2013/426/EU se nadomesti z naslednjim:
   
      „Člen 4a
      Ta sklep se uporablja do 31. decembra 2019.“
   
   Člen 3
   Ta sklep je naslovljen na države članice.
   
      V Bruslju, 29. septembra 2015
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 24, 30.1.1998, str. 9.
   
      (2)  Izvedbeni sklep Komisije 2013/426/EU z dne 5. avgusta 2013 o ukrepih za preprečevanje vnosa v Unijo virusa afriške prašičje kuge iz nekaterih tretjih držav ali delov ozemlja tretjih držav, v katerih je potrjena prisotnost navedene bolezni, in razveljavitvi Sklepa 2011/78/EU (UL L 211, 7.8.2013, str. 5).